Generalul Vadim Şamarin, adjunct al şefului statului major al armatei ruse, arestat sub suspiciunea de corupţie
Adjunctul şefului statului major rus gen. lt. Vadim Şamarin a fost reţinut sub suspiciunea de luare de mită la scară mare, au relatat media ruse joi, ultima dintr-o serie de arestări a unor oficiali militari de top, relatează Reuters şi AFP.
Ziarul Kommersant a relatat că Şamarin a fost arestat în legătură cu o presupusă fraudă şi că locuinţa sa a fost percheziţionată. Potrivit AFP, care citează media ruse, şeful statului major responsabil de comunicaţii, Vadim Şamarin, a fost plasat în detenţie provizorie miercuri pentru două luni de un tribunal militar, relatează Agerpres.
Este cea de a patra arestare a unui înalt responsabil din domeniul apărării din aprilie, când adjunctul ministrului apărării Timur Ivanov a fost plasat în detenţie sub suspiciunea de luare de mită.
De atunci au mai fost arestaţi gen. lt. Iuri Kuzneţov, şeful personalului la Ministerul Apărării, şi general maiorul Ivan Popov, fost comandant al armatei a 58-a a Rusiei.
Scandalul este cel mai mare din guvernul rus în ultimii ani. Arestările semnalează un efort major de a înlătura corupţia care înconjoară încredinţarea de contracte militare lucrative, comentează Reuters.
Alte trei persoane au fost arestate – un prieten de-ai lui Ivanov, un manager al unei companii de construcţii care ar fi plătit mite, şi fostul şef al mai multor companii subordonate Ministerului Apărării.
Şamarin este adjunctul lui Valeri Gherasimov, şeful marelui stat major. Gherasimov nu a fost acuzat de nicio ilegalitate, deşi s-a confruntat cu critici dure uneori din cauza rezultatelor armatei ruse în războiul din Ucraina.
Preşedintele Vladimir Putin l-a înlăturat în acest an pe Serghei Şoigu din funcţia de ministru al apărării, înlocuindu-l cu Andrei Belousov, un fost vicepremier.
Numirea lui Belousov, care nu are deloc experienţă militară, a fost larg percepută drept o mişcare menită să adapteze mai eficient economia de război a Rusiei la nevoile armatei şi de a elimina risipa şi corupţia din cheltuielile din apărare.
Rusia se află în cel de al treilea an al războiului din Ucraina, unde forţele sale au redobândit iniţiativa în ultimele luni şi au înregistrat o serie de progrese.
Putin a declarat săptămâna trecută că nu intenţionează să facă schimbări în statul major pentru că „activitatea de luptă” este încununată de succes.
Donează lunar pentru susținerea proiectului G4Media
Donează suma dorită pentru susținerea proiectului G4Media
CONT LEI: RO89RZBR0000060019874867
Deschis la Raiffeisen Bank